ትግርኛ BBC News, ትግርኛናብቲ ትሕዝቶ ቀጽሉ ክፍልታት ዜና ቪድዮ ኣመና ፍቱዋት ዜና ቪድዮ ኣመና ፍቱዋት ደሞክራሲ ኣብ እዋን ኮቪድ እውን ናብዮት የድልዮ እዩ 15 መስከረም 2020 ምንጪ ስእሊ, UNDEF ሎሚ ዓለማዊ መዓልቲ ደሞክራሲ እዩ። እዚ ቅድሚ ኣሽሓት ዓመታት ዝጀመረ: "ህዝባዊ ምምሕዳር" ዝትርጉሙ፡ ግሪኽ ዝመበቆሉ ደሞክራሲ እቲ ኣብ ዓለም ዝሰፍሐ መንግስታት ዝመሓደርሉ ኣገባብ እዩ። ስለዝኾነ ከኣ'ዩ ሕቡራት ሃገራት ነዛ ዕለት፡ ን15 መስከረም ከም ዓለማዊ መዓልቲ ደሞክራሲ ኮይና ክትክበር ወሲኑ። ኣብዛ ዕለት ብዙሕ ህዝብን ውድባትን፡ ከምኡ እውን መንግስታትን ዘይመንግስታውያን ውድባትን ሲቪክ ማሕበራትን ንደሞክራሲ ዘበራብርን ዘተባብዕን ኣስተምህሮን ዘተን ኮንፈረንስ ብምክያድ ባህሊ ተጸዋርነት ንኽሰርጽ የጎሳጕስ። ደሞክራሲ፡ ብቐጻሊ ዝምዕብል ዝመሓይሽን ስርዓተ ምሕደራ ብምዃኑ፡ ክሳብ ሕጂ ህዝቢ ዓለም ዝሰማምዓሉ ሓደ ዓይነት መግለጺ የሎን። ይኹን እምበር እቲ ንመሰረታዊ ሰብኣዊ መሰላት ዝምልከት ዝርዝራት፡ መሰል እምነትን ኣምልኾን፡ መሰል ምእካብን ማሕበራት ምቛምን፡ መሰል ምጽሓፍን ምዝራብን፡ መሰል ምምራጽን ምድማጽን፡ ማዕርነት ኣብ ቅድሚ ሕጊ ምህላውን ዝኣመሰለ ትርጉምን ዕላማን ግን ኣይቅየርን እዩ። ብደሞክራስያዊ ምሕደራ ዝነባበራ መንግስታት፡ ህዝቢ፡ ክመርሓንን ክኣልየንን ይኽእል'ዩ ንዝብሎ ሰልፍን ሕጹይን ድምጹ ብምሃብ መራሒኡ ይመርጽ። እቲ ዝበዝሐ ድምጺ ዝረኸበ ስልጣን ዝሓዘ ሰልፍን መራሕን ንፖለቲካውን ቁጠባውን ጉዳያት ይውስንን የነባብርን። እቲ ብኸምዚ 'ወካሊ ደሞክራሲ' ዝቐውም መንግስቲ ኣብ ዓለም ዝውቱር ስርዓት እዩ። ኣብ ደሞክራሲያዊ ስርዓት፡ እቲ ሃገራዊ ዋኒን ብድምጺ ብዙሃን ዝውሰን እኳ እንተኾነ እቶም ውሑዳን እውን ብድምጺ ብዙሃን ዘይጠሓስን ዘይርገጽን መሰል ኣሎዎም። እቲ ሓፈሻዊ ምርጫ፡ እታ ሃገር ብኸመይ መንገዲ ክትመሓደር ከም ዘለዋ ዝጸሉ መሳርሒ እዩ። ደሞክራሲ ብግቡእ መታን ክሰርሕ ከኣ ህዝቢ ክሳተፎ ይግባእ፡ ይብል እቲ ሕቡራት ሃገራት ዘቕረቦ ጽሑፍ። ደሞክራሲ እንታይ እዩ?
